Resensie: Eendsonderend vier vriendskap | Maroela Media
Met twee swaargewigte in die Afrikaanse toneelbedryf is Eendsonderend 'n ster-produksie.
Dis 'n gesprek tussen twee jarelange vriende, en jy het die geleentheid om hulle af te luister. Dié twee "ou ooms" sit en gesels in 'n park en bepeins die lewe.
George, gespeel deur Louis van Niekerk, verklaar in 'n stadium: "In 'n mate is die natuur 'n venster waarna ons na die lewe kan kyk."
Marius Weyers, in die rol van Emil, skroom nie om van sy vriend te verskil wanneer hy oortuig is dat sy vriend verkeerd, en hy reg is nie. Hulle bespreek filosofies die doel van die lewe, die lewensduur en -fases van eende: soms in 'n lighartige wyse, en soms doodernstig.
Die besef dat 'n eend, en veral 'n mens, nie sonder 'n vriend kan bestaan nie word duidelik verwoord. David Mamet se teks (vertaal deur Louis van Niekerk) is 'n baie goeie poging om die ooreenkomste (en verskille) tussen eende en mense uit te wys.